किसी स्कैंडल के पीछे पड़े मीडिया के शोर में देश को प्रभावित करने वाले महत्वपूर्ण मुद्दों से लोगों का ध्यान भटकता है।
हमारे पास बहस के लिए बचा क्या- 3 इडियट्स, एक सी-ग्रेड फिल्म अभिनेता, एक कामुक अंपायर और बीसीसीआई का एक दंभी दामाद। ये सब धोखेबाज और फिक्सर हो सकते हैं, लेकिन इन्हें देश का ध्यान और एजेंडा हाईजैक करने की इजाजत नहीं दी जा सकती।
हमेशा ध्यान दीजिए जब मीडिया किसी बड़े घोटाले का पीछा करता है। वह घोटाले को जितना उजागर करता है, उससे कहीं ज्यादा कोशिश उसे छिपाने की करता है। जब हम एक या दो खतरनाक सच को जानने के नजदीक पहुंचते हैं, वह हमारा ध्यान इन मुद्दों से भटकाने की कोशिश करता है। मशहूर जासूस हरक्यूल पॉयरट ने इसे भूलभुलैया करार दिया है, एक चतुर उपकरण जो लोगों का ध्यान असल मुद्दों से हटाकर फालतू के मैकगफिन जैसे पात्र पर केन्द्रित करता है।
जिस तरह मैकगफिन को हिचकॉक ने एक पंथ बना दिया था, बड़े जुनूनी घोटाले भी एक बार मतलब निकल जाने के बाद बेमतलब के रह जाते हैं। यही कुछ स्पॉट फिक्सिंग घोटाले के साथ है। हमारे लिए जो खास मतलब का नहीं है, उसके पीछे बुरी तरह दौड़ा जा रहा है। हाथ में जो सबूत हैं, वो इतने बोदे हैं कि किसी छोटी-सी अदालत में भी ठहर नहीं पाएंगे, लेकिन उन्हें लेकर हल्ला इतना है कि मानो तीसरा विश्व युद्ध छिड़ गया हो।
जिस दिन टीवी चैनल गुरुनाथ मयप्पन का कोडईकनाल से मदुरै से मुंबई से आधी रात को क्राइम ब्रांच के दफ्तर तक पीछा कर रहे थे, लाखों लोग टीवी के सामने बैठकर ईडन गार्डन में चल रहे मुंबई इंडियंस और राजस्थान रॉयल्स के बीच मुकाबले के मजे ले रहे थे। यह साबित हो रहा था कि दो इंडिया हैं, दोनों की अपनी चिंताएं हैं, अपनी प्राथमिकताएं हैं। मैं मानता हूं कि मैं मैच देखने वालों में था, राहुल द्रविड़ के पक्ष में था, जिसकी टीम एक बॉल बचने के बाद हार गई थी।
लेकिन यह कॉलम दो इंडिया के बारे में नहीं है। मुझे जो बात परेशान करती है, वह है घोटालों की कवरेज की कारपेट बमबारी, जो यह सुनिश्चित करती है कि जिस आदमी ने पिछले 5 साल में भारतीय राजनीति की कमजोर नस पर देवदूत की तरह चोट की, ठीक करने की कोशिश की, उसे अच्छी विदाई भी न मिल सके। इससे भी खराब, इस पर कोई चर्चा नहीं कि उनका उत्तराधिकारी कौन हो सकता है ताकि सरकार धीरे से अपना उम्मीदवार ले आए। स्पष्ट तौर पर यह उस काम को उलटना था, जो बहादुर नियंत्रक व लेखा परीक्षक विनोद राय ने अपने शांत तरीके से किया था।
हालांकि वह इतना आसान नहीं था। राय ने सीएजी के 153 साल पुराने दफ्तर को देश के सबसे ताकतवर लोगों के भ्रष्टाचार के खिलाफ एक मजबूत हथियार बना दिया। राय के आने तक सीएजी ने लंबी घुमावदार रिपोर्ट लिखने का काम किया, इनमें से ज्यादातर में सरकारी तंत्र की अक्षमता के कारण बहुत विलंब भी हुआ। इनमें से किसी रिपोर्ट ने राय की रिपोर्टो जितना असर नहीं छोड़ा।
खासकर 2जी (यह उजागर करना कि सरकार ने अपने लोगों को 38.9 अरब डॉलर उपहार में दे दिए), कोयला खदान लाइसेंस (34 अरब डॉलर का राजस्व घाटा) और कुख्यात कॉमनवेल्थ खेल घोटाला जिसने बेहद शर्मिदगी दी। देश के सबसे बड़े कोर्ट सहित अदालतों ने दखल दिया, मंत्री जेल गए या बर्खास्त या शर्मिदा हुए। जांचकर्ता प्रधानमंत्री के दरवाजे तक पहुंचे।
इन सबके बीच स्पॉट फिक्सिंग का हल्ला। राय ने पिछले दिनों चुपचाप दफ्तर छोड़ दिया। उससे भी ज्यादा शांत तरीके से उनकी जगह ऐसे व्यक्ति को लाया गया, जो सरकारी खामियों को उजागर करने में कम दिलचस्पी ले। जनता के बीच कई और गंभीर मुद्दों पर बहस हुई। जैसे लद्दाख में चीन की घुसपैठ, वाड्रा भूमि सौदा, एक मुस्लिम युवा को कई साल तक आतंकवाद के आरोपों में कैद रखा और अब बरी किया जा रहा है। इस सबसे ज्यादा सुप्रीम कोर्ट ने मांग की कि सीबीआई को सरकार के अपवित्र चंगुल से मुक्त किया जाए। अब ये सब हाशिये पर चले गए।
यहां तक कि रेनबैक्सी का मुद्दा, जिसमें एक बहादुर व्हिसिल ब्लोअर दिनेश ठाकुर ने बताया कि देश की इस बड़ी फार्मा कंपनी ने क्या गंभीर चूक की और उसके उत्पाद खरीदने वाले हम में से लाखों लोगों को क्या खतरे हो सकते हैं। इसे भी नजरअंदाज किया गया। हमारे पास बहस के लिए बचा क्या- 3 इडियट्स, एक सी-ग्रेड फिल्म अभिनेता, एक कामुक अंपायर और बीसीसीआई का एक दंभी दामाद।
ये सब धोखेबाज और फिक्सर हो सकते हैं, लेकिन इन्हें देश का ध्यान और एजेंडा हाईजैक करने की इजाजत नहीं दी जा सकती। अब भी कुछ दिनों के अंतर से कोई बेवकूफ बुकी पकड़ा जाता है। उसे सींखचों के पीछे डाल दिया जाता है, लेकिन मैच फिक्सिंग के पुख्ता सबूत कभी नहीं मिल पाते हैं। हमें हर दिन पुलिस के बयान सुनने को मिलते हैं कि उन्हें कुछ और सबूत मिल गए हैं। देखना है, ये सबूत अदालत में किस हद तक टिकते हैं।
एक श्वसुर वह आखिरी व्यक्ति होता है जिसे पता चले कि उसका दामाद क्या करने वाला है। उसे कोडईकनाल के अपने हॉलीडे होम में ठहरने की इजाजत देना उसके हर छोटे-बड़े पाप या (अभी तक अप्रमाणित) आईपीएल मैच फिक्स करने की कोशिश का समर्थन करने के बराबर नहीं है। मैं यह कहने वाला अकेला व्यक्ति हो सकता हूं। लेकिन मैं सोचता हूं कि हम उन लोगों के हाथों में खेल रहे हैं, जो इन मंदबुद्धि लोगों से ज्यादा कुछ छिपाना चाहते हैं।
श्रीनिवासन के दुश्मन (भगवान जानता है वे बहुत हैं) एक लड़ाई हार चुके हैं, लेकिन वे इतनी आसानी से हार मानने वाले नहीं हैं। और मीडिया उनका पुरजोर समर्थन कर रहा है। लेकिन आप स्वयं से पूछें, क्या आपको वाकई कोई मतलब है कि बीसीसीआई के प्रमुख वे रहें या शरद पवार, अरुण जेटली रहें या राजीव शुक्ला। या जगमोहन डालमिया जो अभी हाल ही मुकाबले में उतर चुके हैं। जहां तक मेरा संबंध है, मुझे क्रिकेट से मतलब है। इससे कुछ नहीं लेना-देना कि किस राजनीतिज्ञ या प्रशासक के हाथ में उसकी सत्ता है।
प्रीतीश नंदी
वरिष्ठ पत्रकार और फिल्मकार
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva mai_Deva